МэфэкI шIухьафтын — Адыгэ макъ\nРедактор 03.11.2021 КЪЭБАРЫКlЭХЭР, СПОРТЫР\nКъокIыпIэ боевой шъхьэзэкъо зэнэкъокъухэу къалэу Одинцово щыкIуагъэхэм Урысыем ишъолъырхэм къарыкIыгъэхэр ахэлэжьагъэх.\nАдыгэ Республикэм ихэшыпыкIыгъэ командэ хэгъэгум изэнэ- къокъу ыкIи Урысыем и Кубок афэгъэхьыгъэ зэIукIэгъухэм медальхэр къащихьыгъэх.\nИлъэс 16-м нэс зыныбжьхэр зэхэпхъэгъэ купым щызэIукIагъэх. Адыгеим щапIугъэ Лиана Штаховам апэрэ чIыпIэр къыдихи, дышъэр къыфагъэшъошагъ, Кристина Спиридоновам тыжьыныр къыхьыгъ.\nЗыныбжь икъугъэхэм язэнэкъокъу Александр Рудь ящэнэрэ чIыпIэр къыщихьыгъ. Илъэс 16 – 17 зыныбжьхэм язэIукIэгъухэм Лиана Штаховам джэрзыр къащихьыгъ.\nКомандэхэм язэнэкъокъу Лиана Штаховамрэ Кристина Спиридоновамрэ ухьазырыныгъэ дэгъу къыщагъэлъэгъуагъ, ятIонэрэ чIыпIэр къыдахыгъ.\nАдыгэ Республикэм испорт еджапIэу N 2-м тибэнакIохэм зыщагъасэ. Урысыем, Адыгеим язаслуженнэ тренерэу Хъот Юныс япащ. Адыгэ Республикэм изаслуженнэ тренерэу Хьаткъо Ахьмэд зыцIэ къетIогъэ бэнакIохэр егъасэх.\n— Тиспорт еджапIэ ипащэу Хъот Юныс, гъогу чыжьэ тытехьанымкIэ IэпыIэгъу къытфэхъугъэхэм «тхьашъуегъэпсэу» ясIожьы сшIоигъу. ЗэхэщакIохэр Адыгеим ибэнакIохэм къащытхъугъэх. Москва, Ленинград хэкухэм, федеральнэ шъолъырхэм къарыкIыгъэ бэнакIохэр 600-м ехъущты- гъэх. Зэнэкъокъум хэлэжьагъэхэм гущыIэгъу тафэхъугъ, Адыгэ Республикэм ехьылIэгъэ къэбархэр къафэтIотагъэх, ежьхэми такIэупчIагъ, — къытиIуагъ Хьаткъо Ахьмэд. – Тиспорт шъошэ кIэракIэхэм адыгэ быракъым исурэт атедзагъ, бэмэ шIэхэу тыкъашIэжьы.\n— Урысыем ишъолъырхэм яспортсменхэр, Адыгэ Рес- публикэм щыщхэр зэхэуцохэзэ нэпэеплъ сурэтхэр атырахыгъэх, телефонхэмкIэ зэфытеонхэу зэзэгъыгъэх, — къеIуатэ республикэ спорт еджапIэу N 2-м ипащэу Хъот Юныс. – Спортым лъэпкъхэр зэфещэх. ТибэнакIохэм Москва хэкум гъэхъагъэу щашIыгъэр Урысыем имэфэкI — лъэпкъ зыкIыныгъэм и Мафэ фэтэгъэхьы.\nПредыдущая Апэрэ къекIокIыгъор аухы\nСледущая Адыгеим икIыгъэу хэлажьэ